התוכנית "תיק תקשורת" מה-21.5.2009: על סיקור פגישת נתניהו-אובמה | שיחה עם מוטי קירשנבאום על העיתונות ועתיד ערוץ 10 | יאיר גרבוז על התוכנית "המקור" | ועמנואל רוזן על ההבדל בין דליה איציק לשרה נתניהו
 בפתח התוכנית מעיר עמנואל רוזן על חשיבות חקירת התקיפה של שירה מרגלית, סמנכ"לית רשת, זכיינית ערוץ 2. בהמשך משוחח רוזן עם ציקו מנשה, הכתב המדיני של חדשות ערוץ 10, ועם רון בוסו, כתב סוכנות הידיעות הצרפתית AFP, על סיקור הפגישה בין ראש הממשלה בנימין נתניהו לנשיא ארה"ב ברק אובמה. התקשורת הישראלית הכתירה את הפגישה כפגישה קשה, שבה התגלעו חילוקי דעות בין הצדדים, בעוד שמחנה נתניהו הגדיר את הפגישה כעניינית וטובה. האם התקשורת הישראלית ניפחה את הציפיות מהפגישה? מדוע יש פער בין הדיווחים בתקשורת לתחושות של נתניהו לגבי תוצאות הפגישה? כיצד תודרכו העיתונאים הישראלים לעומת האמריקאים ומה היו הבדלי הגרסאות?  השבוע קיבל מוטי קירשנבאום מתלמידי התקשורת של מכללת עמק יזרעאל פרס הוקרה על מפעל חיים. עמנואל רוזן משוחח איתו על מקצוע העיתונאות ועתיד העיתונות. האם קירשנבאום ממליץ לצעירים להיכנס לתחום התקשורת ומה הוא מייעץ להם? מה דעתו על מאבק אנשי ערוץ 10 נגד סגירת הערוץ ומדוע לא נשמע קולו בעת המאבק? האם כוחה של התקשורת נחלש וכיום היא פחות משפיעה על התנהגות הפוליטיקאים?  יאיר גרבוז על התוכנית "המקור" ועמנואל רוזן על ההבדל בין דליה איציק לשרה נתניהו.